అనుకృతి వాస్

అనుకృతి వాస్ (జననం 1999 సెప్టెంబరు 28) భారతీయ మోడల్, అందాల పోటీ టైటిల్ హోల్డర్. ఆమె ఫెమినా మిస్ ఇండియా 2018 కిరీటం పొందిన నటి. 2018 డిసెంబరు 8న చైనాలోని సన్యాలో జరిగిన మిస్ వరల్డ్ పోటీల 68వ ఎడిషన్‌లో ఆమె భారతదేశానికి ప్రాతినిధ్యం వహించింది, అక్కడ ఆమె టాప్ 30 సెమీ ఫైనలిస్ట్‌లలో స్థానం సంపాదించింది.

2023 అక్టోబరు 20న విడుదల కాబోతున్న టైగర్ నాగేశ్వరరావు చిత్రంతో ఆమె తెలుగుతెరపై కనిపించనుంది.

 కెరీర్ 
అవుట్‌గోయింగ్ టైటిల్‌హోల్డర్, మిస్ వరల్డ్ 2017 మానుషి చిల్లర్ చేత ఆమె ఫెమినా మిస్ ఇండియా 2018 కిరీటాన్ని పొందింది. దీనికి ముందు, ఆమె ఫిబ్రవరి 2018లో ఫెమినా మిస్ ఇండియా తమిళనాడు 2018 కిరీటాన్ని కైవసం చేసుకుంది. ఈ పోటీలో, ఆమె మిస్ బ్యూటిఫుల్ స్మైల్ కిరీటాన్ని పొందింది. అలాగే బ్యూటీ విత్ ఎ పర్పస్ అవార్డును గెలుచుకుంది. 2018 డిసెంబరు 8న చైనాలోని సాన్యాలో జరిగిన మిస్ వరల్డ్ 2018 పోటీలో ఆమె భారతదేశానికి ప్రాతినిధ్యం వహించింది, అక్కడ ఆమె టాలెంట్ రౌండ్‌లో టాప్ 18కి చేరుకుంది. ఆమె తన రౌండ్ హెడ్-టు-హెడ్ ఛాలెంజ్‌ను గెలుచుకోవడం ద్వారా పోటీలో టాప్ 30లోకి కూడా ప్రవేశించింది.

ఇక ఆమె 2022లో తమిళ సినిమా డి.ఎస్.పి ద్వారా సినీరంగ ప్రవేశం చేసింది. కాగా ఆమె నటించిన మరో తమిళ చిత్రం నిర్మాణంలో ఉంది.

 వ్యక్తిగత జీవితం 
ఆమె తమిళనాడులోని తిరుచిరాపల్లిలో జన్మించింది. ఆమెకు ఒక తమ్ముడు కూడా ఉన్నాడు. అయితే, ఆమె ఏడు సంవత్సరాల వయస్సులో తండ్రి కుటుంబాన్నివిడిచిపెట్టాడు, దీంతో పిల్లలు ఇద్దరూ తల్లి సెలీనా వద్ద పెరిగారు.

ఆమె తిరుచిరాపల్లిలోని మాంట్‌ఫోర్ట్ స్కూల్‌లో చదివింది. ఆమె తన సీనియర్ సెకండరీ విద్యను ఆర్. ఎస్. కృష్ణన్ హయ్యర్ సెకండరీ స్కూల్ నుండి పూర్తి చేసింది. ఆ తరువాత, ఆమె చెన్నైలోని లయోలా కాలేజీలో ఫ్రెంచ్ సాహిత్యం అభ్యసించడానికి బీఏ డిగ్రీలో చేరింది. ఆమె స్పోర్ట్స్ పర్సన్, అలాగే మోటర్‌బైక్ ప్రియురాలు.

 మూలాలు 
వర్గం:ఫెమినా మిస్ ఇండియా విజేతలు
వర్గం:భారతీయ అందాల పోటీ విజేతలు
వర్గం:మిస్ వరల్డ్ 2018 ప్రతినిధులు
వర్గం:తమిళనాడు మహిళా మోడల్స్
వర్గం:1999 జననాలు